ดึง2นายแบงก์นั่งเก้าอี้รองผู้จัดการตลาดหุ้น
บอร์ดตลาดหุ้นไฟเขียวดึง 2 นายแบงก์นั่งเก้าอี้รองผู้จัดการตลาดหุ้น
24 ส.ค. 2553

บอร์ดตลาดหุ้นไฟเขียวดึง 2 นายแบงก์นั่งเก้าอี้รองผู้จัดการตลาดหุ้น 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า คณะกรรมการตลาดหลักทรัพย์แห่งประเทศไทย ได้อนุมัติให้นายภากร ปีตธวัชชัย อดีตผู้ช่วยผู้จัดการใหญ่ ธนาคารไทยพาณิชย์ และรองกรรมการผู้จัดการใหญ่ สายการเงิน บริษัท น้ำตาลมิตรผล และนาย บดินทร์ อูนากูล ผู้ช่วยผู้จัดการใหญ่ ธนาคารกรุงเทพ เป็นรองผู้จัดการตลาดหลักทรัพย์ โดยให้สิทธิ์ทั้ง 2 คนเข้ารับตำแหน่งเมื่อพร้อม
นายจรัมพร กล่าวว่า ขณะนี้ตลาดหลักทรัพย์ต้องการผู้ที่มีความสามารถทางด้านการตลาด และการขาย ต่อไปตลาดหุ้นจะต้องมีการแข่งขันเสรี ที่ผ่านมาทั้ง 2 คนเคยอยู่ในธุรกิจธนาคารพาณิชย์ซึ่งเป็นธุรกิจที่มีการแข่งขันสูง จึงมีความเหมาะสม ที่จะช่วยเสริมให้ผู้บริหารตลาดหลักทรัพย์ในปัจจุบันมีความโดดเด่น เป็นการจัดกระบวนทัพให้แข็งแกร่ง
ทั้งนี้นายภากร เคยดูแลด้านบริหารการเงินมาก่อน มีความสามารถในการออกผลิตภัณฑ์ที่ซับซ้อน จึงเหมาะที่จะดูแลในสายงานเดิมของนายวิเชฐ ตันติวานิช รองผู้จัดการตลาดหลักทรัพย์ที่จะหมดวาระสิ้นเดือนนี้ ซึ่งเน้นในด้านตลาดอนุพันธ์(TFEX) การควบคุมพอร์ตเงินตราต่างประเทศ และที่สำคัญต้องชี้ชวนนักลงทุนจากทั่วโลกเข้ามา ซึ่งส่วนใหญ่เป็นนักลงทุนสถาบัน งานด้านนี้นายภากรมีความชำนาญเป็นอย่างดี
ขณะที่นายบดินทร์ จะดูแลงานแทนที่น.ส.โสภาวดี เลิศมนัสชัย อดีตรองผู้จัดการตลาดหลักทรัพย์ซึ่งว่างลงหลังรับตำแหน่งเลขาธิการกองทุนบำเหน็จบำนาญข้าราชการ(กบข.) ซึ่งเป็นงานที่เกี่ยวกับระบบชำระราคาหุ้น และศูนย์รับฝากหลักทรัพย์ โดยทั้ง 2 คนจะมีวาระการทำงาน 4 ปี